Diari Oficial de la Generalitat Valenciana


Sumari del DOGV 10544, del 31-12-2024 (2024/14227)

RESOLUCIÓ de 27 de desembre de 2024, per la qual es convoquen premis per la classificació i preparació en jocs olímpics i paralímpics i en campionats del món i d’Europa per a l’any 2025.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10291

Data del DOGV
:   31-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/14193

CVE
:   TPIH-M-5371-31870

Data del document
:   27-12-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * esport professional
    * esport
    * distinció honorífica
    * legislació

En compliment del que disposa l’Orde 58/2016, de 23 de setembre, de la Conselleria d’Educació, Investigació, Cultura i Esport, per la qual s’establixen les bases reguladores per a la concessió de premis a l’esport olímpic i paralímpic (DOGV 7882, 27.09.2016), es procedix a la convocatòria d’estes ajudes per a l’any 2025.

Les ajudes convocades per la present resolució no requerixen la notificació en la Comunitat Europea per no reunir els requisits de l’article 107 del Tractat de funcionament de la Unió Europea, segons disposa el Decret 128/2017, de 29 de setembre, del Consell, en la mesura que no afecten els intercanvis comercials entre els estats membres per raó de les persones beneficiàries i la finalitat de la subvenció.

Per això, i en virtut de l’article 160.4 de la Llei 1/2015, de 6 de febrer, de la Generalitat, d’hisenda pública del sector públic instrumental i de subvencions, i l’apartat primer, 2.e) de la Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència,

RESOLC

*Primer. Objecte*

Convocar, per a l’any 2025, els premis dirigits a esportistes de la Comunitat Valenciana d’esport no professional com a ajuda en la seua classificació i preparació en campionats del món i d’Europa, previs als jocs olímpics i paralímpics. Esta preparació inclou la participació en competicions classificatòries oficials prèvies.

*Segon. Persones beneficiàries*

1. Les persones beneficiàries seran les persones físiques que acrediten els requisits establits en este apartat i que puguen obtindre la condició de beneficiàries per no concórrer cap de les circumstàncies que ho impedixen, les quals es detallen en l’article 13.2 de la Llei 38/2003, de 17 de novembre, general de subvencions:

a) Tindre nacionalitat espanyola, amb veïnatge administratiu en qualsevol municipi de la Comunitat Valenciana en el moment de la sol·licitud, excepte els esportistes inclosos en centres estatals de tecnificació esportiva o situació similar que hagen desenrotllat la seua carrera esportiva a la Comunitat Valenciana fins a este moment, i que la seua federació esportiva acredite esta situació.

b) Acreditar resultats esportius, obtinguts des de l’1 de gener de 2023 fins a la data de fi de termini de presentació de sol·licituds, en modalitats oficialment reconegudes, representant Espanya en jocs olímpics, jocs paralímpics o en competicions oficials de campionats del món i campionats d’Europa en el rang de resultats arreplegats en l’article 6 de les bases que regulen la present convocatòria. Hauran de garantir el fet de seguir en actiu amb l’acreditació del resultat en una competició oficial nacional o internacional o, en defecte d’això, s’aportarà un certificat federatiu que justifique prou els motius, siga per lesió o per una altra causa.

c) Estar en possessió de la corresponent llicència en vigor d’una federació esportiva de la Comunitat Valenciana. En cas de tindre llicència per un club d’una altra comunitat autònoma, per no haver-hi a la Comunitat Valenciana un club en màxima categoria d’àmbit estatal, l’aportaran amb un informe favorable de la federació esportiva de la Comunitat Valenciana que justifique esta situació.

d) No percebre directament ajuda amb motiu de la seua activitat esportiva de la Direcció General d’Esport de la Generalitat Valenciana o d’una altra comunitat autònoma durant l’any de la convocatòria, ni tindre ingressos derivats de la seua activitat esportiva, amb independència de la seua procedència, que superen els 60.000 € durant l’any anterior a la convocatòria.

2. Les persones interessades hauran de complir estos requisits en el moment de finalització del termini de presentació de sol·licituds.

*Tercer. Finalitat de les subvencions*

1. La finalitat dels premis d’esta convocatòria serà fer costat als esportistes per la participació i la classificació en representació del nostre país en els jocs olímpics i els jocs paralímpics, en competicions oficials de campionats del món i campionats d’Europa, en modalitats oficialment reconegudes, per a edats de més de 18 anys. Podran considerar-se els esportistes amb menys d’esta edat que pels seus bons resultats esportius participen en estos campionats per a més de 18 anys.

2. Les proves de modalitats que no siguen olímpiques ni paralímpiques es consideraran, exclusivament, quan es participe com a selecció nacional o en un sistema de classificació semblant i s’acredite una participació mínima de 12 països i 16 esportistes en la categoria. En estos esports i campionats es presentarà un informe federatiu que ho justifique prou.

*Quart. Crèdit pressupostari*

1. El pressupost destinat a finançar la present convocatòria ascendirà a 600.000 euros com a màxim, a càrrec de l’aplicació pressupostària N05231075.457.A00, capítol IV, línia de subvenció S0407, dels pressupostos de la Generalitat per a 2025.

2. Esta convocatòria de subvencions es du a terme pel procediment de tramitació anticipada d’expedient de gasto, previst en l’article 41 de la Llei 1/2015, modificat per l’article 3 del Decret llei 6/2021, d’1 d’abril, del Consell, de mesures urgents en matèria de gestió economicoadministrativa per a executar actuacions finançades per instruments europeus per a donar suport a la recuperació de la crisi conseqüència de la Covid-19, perquè hi ha previsió reiterada en exercicis anteriors, associada al programa pressupostari, de crèdit adequat i suficient per a la cobertura pressupostària del gasto de què es tracte en els pressupostos de la Generalitat.

3. En exercicis anteriors ha existit en el programa pressupostari associat una dotació econòmica en la corresponent llei de pressupostos de la Generalitat.

4. L’avantprojecte de pressupostos de la Generalitat per a l’exercici 2025 preveu una línia de subvenció S0407 en l’aplicació pressupostària I75445563.457.A00, capítol IV, dotada amb un import de 600.000 euros.

5. L’import global màxim de les ajudes convocades per esta resolució quedarà condicionat al fet que hi haja crèdit adequat i suficient per a atendre-les en la Llei de pressupostos de la Generalitat que s’aprove per a l’exercici 2025.

*Quint. Sol·licituds i documentació*

1. La sol·licitud del premi haurà d’ajustar-se al model que es troba en l’annex I d’esta convocatòria i s’acompanyarà de la documentació següent:

a) Fotocòpia del DNI.

b) Certificat original d’empadronament de la persona sol·licitant en vigor o fotocòpia degudament confrontada.

c) Historial esportiu certificat per la federació esportiva autonòmica corresponent, exclusivament omplit segons el model que figura com a annex II de la present convocatòria, i que arreplegue els resultats esportius en les competicions indicades en el punt 2.1.b d’esta convocatòria, així com algun resultat que acredite que seguix en actiu. En el mateix document se certificarà tindre llicència.

d) Dades de la domiciliació bancària, que està disponible en tràmit automatitzat en la Seu electrònica de la Generalitat en la pàgina <https://sede.gva.es/va/inicio/procedimientos?id_proc=22062>, en compliment de la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d’acord amb el que es disposa en l’Orde 2/2022, de la Conselleria d’Hisenda i Model Econòmic, que regula les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. Caldrà aportar el justificant de la presentació. No obstant això, no serà necessari si s’ha presentat en una altra convocatòria, però s’haurà d’indicar el número de compte bancari en el formulari de sol·licitud.

e) Declaració responsable de no percebre ajudes d’una altra comunitat autònoma amb motiu de la seua activitat esportiva, que està inclosa en l’apartat D de la sol·licitud.

f) Declaració responsable de no tindre ingressos derivats de la seua activitat esportiva superiors a 60.000 euros durant l’any 2025. Esta declaració està inclosa en l’apartat D de la sol·licitud de subvenció.

g) Declaració responsable de no incórrer en les prohibicions per a obtindre la condició de beneficiari assenyalades en l’article 13 de la Llei 38/2003, de 17 de novembre, general de subvencions. Esta declaració està inclosa en l’apartat D de la sol·licitud de subvenció.

h) Documentació acreditativa segons la qual es troba al corrent de les obligacions tributàries (estatals i autonòmiques) i davant de la Seguretat Social, mitjançant un certificat referit al moment de finalització del termini de presentació de sol·licituds.

De conformitat amb el que establix l’article 24 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, es podran substituir estos certificats per una declaració responsable, apartat D de la sol·licitud, en els casos en què la subvenció en esta convocatòria no supere l’import de 3.000 euros.

2. D’acord amb el que disposa l’article 28 de la Llei 39/2015, d’1 d’octubre, del procediment administratiu comú de les administracions públiques, en absència d’oposició expressa per part de la persona interessada, l’òrgan gestor del procediment estarà autoritzat per a obtindre directament les dades d’identitat i d’empadronament, així com l’acreditació del compliment de les obligacions amb la Seguretat Social.

En cas que s’opose al fet que l’òrgan gestor obtinga directament esta informació, haurà de manifestar-ho expressament en la sol·licitud i estarà obligada a aportar els documents corresponents.

No obstant això, respecte a l’acreditació del compliment de les obligacions tributàries estatals i autonòmiques, d’acord amb el que disposa l’article 28.3 de la Llei 39/2015, d’1 d’octubre, del procediment administratiu comú de les administracions públiques, i l’article 95.1 de la Llei 58/2003, de 17 de desembre, general tributària, és necessària l’autorització expressa de la persona interessada perquè l’òrgan gestor del procediment puga obtindre directament l’acreditació del compliment de les obligacions tributàries esmentades.

En este cas, si no es dona en la sol·licitud la corresponent autorització expressa perquè l’òrgan gestor obtinga directament esta informació, la persona interessada estarà obligada a aportar els documents acreditatius.

3. A més de la documentació assenyalada en este apartat, el Servici d’Esport d’Elit i Formació Esportiva, com a òrgan instructor, podrà en qualsevol moment de la tramitació de l’expedient demanar qualsevol altra informació que considere necessària per al millor coneixement i comprensió de l’acreditació de la situació per a ser persona beneficiària de l’ajuda.

*Sext. Presentació de sol·licituds*

1. La presentació de la sol·licitud es farà d’acord amb el que preveu la Llei 39/2015, d’1 d’octubre, del procediment administratiu comú de les administracions públiques, i de manera preferent per mitjans electrònics. Per a fer-ho, s’accedirà a l’apartat de servicis en línia de la Seu electrònica de la Generalitat accessible mitjançant [https://sede.gva.es](https://sede.gva.es/va/)  i es buscarà en l’àrea d’ajudes, beques i subvencions el procediment corresponent a esta convocatòria o s’accedirà directament per mitjà de la pàgina d’Internet: <https://www.gva.es/va/inicio/procedimientos?id_proc=16328>. Se seleccionarà l’opció de tramitar amb certificat, s’introduiran les dades del formulari genèric de sol·licitud i s’adjuntaran els documents indicats en el punt quint d’esta convocatòria.

2. Per a poder accedir a este sistema telemàtic, la persona que ho sol·licite podrà utilitzar qualsevol dels certificats admesos per la Seu electrònica de la Generalitat, en què s’inclou, entre d’altres, el certificat electrònic emés per l’Agència Valenciana de Certificació.

3. Si els documents que s’han d’aportar amb la sol·licitud telemàtica no són documents electrònics, l’òrgan instructor podrà sol·licitar els originals per a verificar l’autenticitat.

4. La sol·licitud de les ajudes regulades en la present convocatòria suposarà una prioritat sobre les beques academicoesportives de la Direcció General d’Esport. La concessió comportarà el desistiment de la sol·licitud de beca academicoesportiva presentada per la persona interessada i pendent de resolució o la renúncia a les ja resoltes.

*Sèptim. Termini de presentació*

1. El termini per a la presentació de sol·licituds s’iniciarà l’endemà de la publicació de la convocatòria i finalitzarà el 31 de gener de 2025. L’incompliment d’este termini determinarà automàticament l’exclusió.

2. Quan la sol·licitud no reunisca els requisits o falte algun document complementari dels exigits, es requerirà a la persona interessada que ho esmene en el termini de deu dies, amb la indicació que, si no ho fa, es considerarà que desistix de la petició, amb una resolució prèvia dictada a este efecte. L’esmena podrà fer-se per mitjà de l’enllaç següent: <https://www.gva.es/va/inicio/procedimientos?id_proc=16563>.

*Octau. Barem aplicable*

1. La valoració de les sol·licituds l’efectuarà la comissió tècnica d’avaluació segons els criteris següents, establits en la base sexta de l’Orde 58/2016, que regula la present convocatòria:

a) Per classificació en proves i modalitats esportives incloses en els jocs olímpics i els jocs paralímpics.

1r Haver participat i tindre resultats en els jocs olímpics o paralímpics en l’última edició, entre 60 i 100 punts.

2n Classificació en el campionat del món sénior, llocs 1 a 16, entre 60 i 100 punts.

3r Classificació en campionat d’Europa, llocs 1 a 8, entre 40 i 60 punts.

4t Classificació en campionat del món inferior a sénior i més de 18 anys, llocs 1 a 8, entre 20 i 40 punts.

5t Classificació en campionat d’Europa inferior a sénior i més de 18 anys, llocs 1 a 4, fins a 20 punts.

b) Per classificació en altres proves i modalitats esportives oficials no incloses en l’apartat anterior.

1r Classificació en campionat del món sénior, llocs 1 a 8, entre 40 i 60 punts.

2n Classificació en campionat d’Europa, llocs 1 a 4, entre 20 i 40 punts.

3r Classificació en campionat del món inferior a sénior i més de 18 anys, llocs 1 a 4, entre 10 i 20 punts.

4t Classificació en campionat d’Europa inferior a sénior i més de 18 anys, llocs 1 a 4, fins a 10 punts.

Es podrà considerar en els dos casos el rànquing mundial o europeu a l’efecte de classificació, certificat per la federació esportiva.

Els resultats en esport individual es referixen únicament a resultats en proves individuals, dobles, relleus i grups d’actuació simultània. No es consideren classificacions per equip, club o selecció.

En esports col·lectius, s’entén la participació amb la selecció espanyola en competicions oficials durant el període al qual es referisca la convocatòria.

2. Finalitzada la valoració, s’establirà un orde de prelació entre les sol·licituds ordenades de més a menys puntuació, i es realitzarà entre estes l’assignació econòmica corresponent amb distribució de mòduls de subvenció de manera proporcional a la puntuació, des dels de més puntuació fins als de menys, fins a esgotar el crèdit pressupostari. En el cas de produir-se un empat entre els qui reunisquen els requisits, es valorarà per a desempatar la puntuació més elevada en la competició de màxim nivell.

*Nové. Termini per a resoldre*

El termini màxim per a resoldre la present convocatòria serà de sis mesos comptats des que es publique en el *Diari Oficial de la Generalitat Valenciana*, de conformitat amb la base octava que regula esta convocatòria. No obstant això, les sol·licituds sobre les quals no recaiga cap resolució expressa en este termini es podran considerar desestimades o denegades, sense perjuí de l’obligació legal de resoldre que establix l’article 21 de la Llei 39/2015, d’1 d’octubre, del procediment administratiu comú de les administracions públiques. La Direcció General d’Esport notificarà a les persones interessades la resolució de concessió o denegació de les sol·licituds presentades dins del mateix termini de sis mesos, segons s’indica en el punt catorzé d’esta convocatòria.

*Dècim. Obligacions de les persones beneficiàries*

Sense perjuí del que disposa l’article 14 de la Llei 38/2003, de 17 de novembre, general de subvencions, són també obligacions de la persona beneficiària les establides en la base dècima que regula esta convocatòria.

*Onzé. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, les persones beneficiàries de la subvenció hauran de complir les obligacions de transparència següents:

1. Donar la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, inclòs el logotip de la Generalitat Valenciana en mitjans de difusió, com, per exemple, cartells, materials impresos, mitjans electrònics o audiovisuals i en qualsevol altre mitjà de publicitat que es faça de l’activitat subvencionada.

2. Subministrar a l’entitat concedent, amb un requeriment previ, tota la informació necessària perquè esta complisca les obligacions que preveu la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja efectuat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

3. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Dotzé. Pagament de la subvenció*

Una vegada resolta la convocatòria i efectuats els tràmits comptables preceptius, es procedirà a l’abonament d’una sola vegada, en el compte bancari indicat per la persona beneficiària.

*Tretzé. Pla de control*

La documentació que es presentarà amb la sol·licitud de subvenció permetrà comprovar que les persones beneficiàries es troben en la situació que els permet obtindre estes ajudes.

Així mateix, la direcció general amb competència en matèria d’esports podrà adoptar les mesures que considere oportunes per a un control adequat.

Les subvencions concedides estaran sotmeses a les actuacions que estiguen incloses en el pla de control que s’aprove per a l’any de la convocatòria corresponent.

*Catorzé. Notificació o publicació dels tràmits del procediment*

1. La notificació de cada un dels tràmits d’este procediment serà per mitjans electrònics (en la Seu electrònica de la Generalitat, <https://sede.gva.es/va/>, i en la pàgina web

[https://presidencia.gva.es/va/web/deporte/ayudas-al-deporte-olimpico-y-paralimpico](https://presidencia.gva.es/va/web/deporte/ayudas-al-deporte-olimpico-y-paralimpico%20)), excepte la notificació de la resolució de concessió, que es publicarà en el *Diari Oficial de la Generalitat Valenciana*.

2. Els premis concedits seran objecte de publicació en la pàgina web de la Direcció General d’Esport, de conformitat amb l’article 9 de l’Orde 58/2016, d’aprovació de les bases que regulen esta convocatòria.

*Quinzé. Protecció de dades*

1. La gestió de les subvencions previstes en la present convocatòria comporta el tractament de dades de caràcter personal. S’han de complir les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l’article 13 de l’RGPD, la informació en matèria de protecció de dades és la següent:

a) Responsable del tractament: Subsecretaria de la Presidència de la Generalitat, plaça Manises, s/n - 46051 València.

b) Delegació de Protecció de Dades de la Generalitat: Passeig de l’Albereda, 16 - 46130 València. Adreça electrònica: pqb@niy.dq

Per a més informació, pot consultar-se <https://www.gva.es/va/inicio/procedimientos?id_proc=19697&version=amp>

En tota la gestió de les subvencions es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades i aconseguir així la integritat i la confidencialitat de les dades.

3. Les dades es conservaran durant el temps necessari per a complir la finalitat per a la qual es van sol·licitar i per a determinar les responsabilitats possibles que es van poder derivar d’esta finalitat i del tractament de les dades i de conformitat amb la normativa d’arxius i documentació, i es comunicaran a la Base de dades nacional de subvencions i a la Intervenció; tot això en compliment de les obligacions legals exigibles a la persona responsable. Així mateix, es publicaran les subvencions concedides en el portal de transparència amb indicació de l’import, la finalitat i els beneficiaris.

4. En relació amb la comissió tècnica d’avaluació regulada en l’article 7 de l’orde que regula les bases d’esta convocatòria, i la comissió de selecció i permanència d’esportistes regulada en l’article 20 de l’orde mencionada, les dades de les persones que les integren seran tractades de conformitat amb el que es disposa en la normativa vigent en matèria de protecció de dades, segons els principis relatius al tractament i amb el deure d’informar les persones interessades. Així mateix, les persones que formen part de l’òrgan tindran el deure de confidencialitat de la informació que coneguen en el desenrotllament de les seues funcions.

5. Quan l’entitat sol·licitant o beneficiària, o qui la represente legalment, aporte dades de caràcter personal de terceres persones en el procediment administratiu, tindrà l’obligació d’informar-los de les qüestions següents:

– La comunicació d’estes dades a l’Administració per a tractar-les en l’àmbit de les seues competències i d’acord amb les finalitats del procediment.

– La possibilitat que l’Administració duga a terme consultes relacionades amb les seues dades per a comprovar-ne, entre altres aspectes, la veracitat. Si una llei requerix, per a esta consulta, l’autorització de la persona de la qual es consultaran les dades, la persona sol·licitant o qui la represente legalment haurà d’haver sol·licitat esta autorització, que estarà disponible a requeriment de l’Administració en qualsevol moment.

– La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament i a no ser objecte d’una decisió basada únicament en el tractament automatitzat, de manera presencial o telemàtica, d’acord amb la informació que consta en la pàgina web següent: <https://sede.gva.es/va/inicio/procedimientos?id_proc=19174>.

Sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades o no atés el seu exercici de drets, pot reclamar davant de la Delegació de Protecció de Dades de manera presencial o telemàtica de conformitat amb el que es preveu en l’enllaç següent: sede.gva.es/va/proc22094; això, sense perjuí de la possibilitat de reclamar davant de l’Agència Espanyola de Protecció de Dades ([www.aepd.es](http://www.aepd.es/)).

De conformitat amb el que establixen els articles 112, 123 i 124 de la Llei de procediment administratiu comú de les administracions públiques, els articles 10, 14 i 46 de la Llei reguladora de la jurisdicció contenciosa administrativa, contra la present resolució, que posa fi a la via administrativa, es podrà recórrer potestativament en reposició, o bé es podrà plantejar directament un recurs contenciós administratiu en els terminis i davant dels òrgans que s’indiquen a continuació:

a) El recurs potestatiu de reposició s’haurà d’interposar davant de l’òrgan que l’ha dictada en el termini d’un mes comptat des de l’endemà de la publicació d’esta resolució en el *Diari Oficial de la Generalitat Valenciana*.

b) El recurs contenciós administratiu s’haurà d’interposar davant del Tribunal Superior de Justícia de la Comunitat Valenciana, en el termini de dos mesos comptats des de l’endemà de la publicació d’esta resolució en el *Diari Oficial de la Generalitat Valenciana*.

  

València, 27 de desembre de 2024

(p. d. R 08.11.2023; DOGV 13.11.2023)

Santiago Lumbreras Peláez

Secretari autonòmic de Relacions Institucionals i Transparència

Esta disposició conté annexos. Consulteu-ne la versió en PDF.